**Odôvodnenie nerozdelenia verejného obstarávania predmetu zákazky „Dodanie ortorektifikovaných družicových snímok pre výkon kontroly metódou diaľkového prieskumu Zeme (DPZ).“ na časti**

V nadväznosti na §28 ods.2 „Rozdelenie zákaziek na časti“ zákona č.343/2015 Z.z o verejnom obstarávaní a o zmene a doplnení niektorých zákonov v znení neskorších predpisov, verejný obstarávateľ z dôvodu nerozdelenia predmetu zákazky na časti poskytuje k zákazke „Dodanie ortorektifikovaných družicových snímok pre výkon kontroly metódou diaľkového prieskumu Zeme (DPZ).“, nasledovné dôvody:

1. **Rozdelenie predmetu zákazky na časti by znamenalo výrazné problémy s poskytovaním požadovaných služieb, ktoré sú predmetom zákazky**
2. **Nerozdelenie predmetu zákazky na časti nemá vplyv na rozsah hospodárskej súťaže;**
3. **Nerozdelením predmetu zákazky na časti sa znižuje riziko časových prieťahov, finančných a personálnych nákladov a dochádza k zabezpečeniu princípu efektívnosti a hospodárnosti;**
4. **V prípade rozdelenia predmetu zákazky na časti by dochádzalo k nárokom na koordináciu viacerých dodávateľov.**

**Ad a) Rozdelenie predmetu zákazky na časti by znamenalo výrazné problémy so zabezpečením požadovaných služieb, ktoré sú predmetom zákazky**

Predmetom zákazky je poskytnutie služieb spočívajúcich v zabezpečení družicových snímok a následnej ortorektifikácia týchto snímok do súradnicového systému EPSG:5514 prostredníctvom fotogrametrických metód. Takto spracované snímky budú následne slúžiť pre výkon kontroly špecifikovaných území. Ide teda o poskytnutie komplexného riešenia pre zabezpečenie kontrol územia prijímateľov podľa výberovej vzorky každý rok žiadosti. Predmet zákazky nie je možné rozdeliť na časti z dôvodu, že sa jedná o **ucelené, logicky komplexné plnenie, s funkčnou, technickou, časovou a ekonomickou kontinuitou** pričom pre zabezpečenie požadovanej služby a následne výsledných spracovaných údajov do ortorektifikovanej snímky je **nevyhnutné, aby služba boli poskytovaná jedným tímom odborníkov** (t. j. jedným dodávateľom).

**Ad b) Nerozdelenie predmetu zákazky na časti nemá vplyv na rozsah hospodárskej súťaže**

Na trhu existuje vhodné prostredie na realizáciu hospodárskej súťaže ako celku a je obvyklé, že dodávatelia dokážu komplexne uskutočniť požadovaný rozsah služieb v celom požadovanom rozsahu, pričom tiež disponujú dostatočnými kapacitami na úspešné zrealizovanie predmetu zákazky, na základe čoho je možné zabezpečiť transparentnú hospodársku súťaž.

**Ad c) Nerozdelením predmetu zákazky na časti sa znižuje riziko časových prieťahov, finančných a personálnych nákladov a dochádza k zabezpečeniu princípu efektívnosti a hospodárnosti**

Nerozdelením predmetu zákazky na časti **sa eliminuje riziko časových prieťahov** hroziace počas obstarávania viacerých častí predmetu zákazky, ako aj riziko prichádzajúce do úvahy v priebehu plnenia samotných zmlúv, kde môže dôjsť k prestojom v dôsledku omeškania niektorého/niektorých dodávateľa/dodávateľov. Keďže získanie družicových snímok a ich následne spracovanie spolu navzájom úzko súvisia.

Dôležitým faktorom je aj skutočnosť, že rozdelenie predmetu zákazky na časti by zároveň prinášalo verejnému obstarávateľovi významné komplikácie pri riadení projektu, pretože by sa znásobila zmluvná agenda, ako aj počet dodávateľov a teda aj personálne a technické vstupy samotného verejného obstarávateľa. **Pri nerozdelení predmetu zákazky** **na časti** **nevznikajú zvýšené personálne náklady** na strane verejného obstarávateľa (alokované tak na prípravu a realizáciu viacerých postupov a koordinácie pri zadávaní zákaziek, ale aj na koordináciu dodávateľov počas plnenia zmlúv).

Prípadné rozdelenie predmetu zákazky na časti by so sebou zároveň prinieslo zvýšenú časovú náročnosť,

Pri rozdelení predmetu zákazky na časti by v prípade komplikácií v jednej z nich a následnom posune predpokladaného termínu uzatvorenia zmluvy vznikli komplikácie, resp. ohrozenie plnení aj v druhej časti, keďže ide o vzájomné súvisiace služby.

Taktiež treba poukázať na skutočnosť, že na samotnú realizáciu verejných obstarávaní nemá verejný obstarávateľ k dispozícii neobmedzený časový úsek, pričom s ohľadom na charakter zákazky môže byť pri ich rozdelení na časti práve časový faktor výraznou komplikáciou. Oneskorenie, spôsobené prieťahmi v obstarávaní by mohlo mať za následok negatívny dopad na zabezpečenie požadovaných služieb a následne omeškanie samotných kontrol území prijímateľov.

Z vyššie uvedených skutočností vyplýva, že **nerozdelenie predmetu tejto zákazky na časti je plne** opodstatnené, odôvodnené, zároveň **hospodárne a efektívne a je v súlade s princípmi verejného obstarávania.**

**Ad c) V prípade rozdelenia predmetu zákazky na viac častí dochádza k nárokom na koordináciu viacerých dodávateľov**

V prípade rozdelenia predmetu zákazky na časti vzniká popri už popísaných technických, zmluvných zodpovednostných, časových a ďalších rizikách aj **komplikácia s koordináciou viacerých dodávateľov**, **ktorá by mohla vyústiť aj do situácie, že vykonanie zákazky sa stane koordinačne nezvládnuteľným**. Ide tu v praxi nielen o potrebu koordinácie dvoch rôznych dodávateľov, ale najmä o potrebu kompatibility medzi týmito dvoma dodávateľmi, kedy zabezpečenie družicových snímok, ako výsledok jednej časti zákazky, by bol východiskovým produktom pre druhú časť zákazky, ktorou by bolo samotné spracovanie týchto snímok.

Aj samotný Úrad pre verejné obstarávanie vo svojom rozhodnutí o námietkach č. 6948-6000/2018-OD zo dňa 03.07.2018 uvádza, že **náklady na organizáciu viacerých dodávateľov sú faktorom, ktorý treba** zohľadniť pri posudzovaní možnej oddeliteľnosti plnení tvoriacich predmet zákazky:

*„Úrad tiež poukazuje na to, že pri zvažovaní ne/rozdelenia zákazky na časti by sa mali brať do úvahy všetky relevantné okolnosti, najmä predmet zákazky (jeho zameranie, objem, možnosti trhu, osobitne možnosti MSP a pod.), avšak taktiež je* ***potrebné zvážiť aj vhodnosť rozdelenia zákazky z hľadiska ekonomického****, tzn. svoje náklady, napr. na organizáciu viacerých dodávateľov, príp. zvýšený počet potrebných zamestnancov na zabezpečenie realizácie predmetu zákazky a pod. Tieto skutočnosti by mal vedieť verejný obstarávateľ posúdiť, porovnať (ak je to možné, príp. i vyčísliť), zvážiť výhody a nevýhody a prikloniť sa k tomu riešeniu, ktoré je pre jeho potreby výhodnejšie - pri niektorých predmetoch zákazky, je napr. trh MSP dostatočný, špecializujú sa na konkrétne komodity, pričom organizácia viacerých dodávateľov nepredstavuje pre verejného obstarávateľa žiadne výrazne náklady / ťažkosti (keďže napr. plnenie zákazky si manažujú jednotlivé organizačné zložky, príp. samostatné organizácie v rámci rezortu verejného obstarávateľa), pri inom predmete zákazky však už tieto skutočnosti môžu byť odlišné (prílišné rozdelenie predmetu zákazy na veľmi malé časti predmetu zákazky môže verejnému obstarávateľovi spôsobovať ťažkosti / výrazné náklady z hľadiska zvýšených nákladov na zabezpečenie koordinácie viacerých dodávateľov, logistiku a pod).“*

Navyše rozhodnutie verejného obstarávateľa nerozdeliť predmet zákazky na časti má v tejto súvislosti oporu aj v Smernici o verejnom obstarávaní, v rámci ktorej sa v bode 78 Preambuly uvádza: *„Ak sa verejný obstarávateľ rozhodne, že by nebolo vhodné rozdeliť zákazku na časti, hlavné dôvody tohto rozhodnutia verejného obstarávateľa by sa mali uviesť v samostatnej správe alebo v súťažných podkladoch. Takýmto dôvodom by napríklad mohlo byť, že verejný obstarávateľ sa domnieva, že takéto rozdelenie by mohlo predstavovať riziko obmedzenia hospodárskej súťaže alebo riziko, že vykonanie zákazky sa stane nadmerne technicky obťažným či drahým, alebo že potreba koordinácie jednotlivých dodávateľov častí zákazky by mohla predstavovať vážne riziko ohrozenia riadneho plnenia zákazky.“*

Na základe popísaných skutočností by **rozdelenie zákazky na časti predstavovalo riziko, že jej realizácia a poskytnutie jednotlivých plnení sa stane nadmerne technicky a personálne komplikovanou a finančne náročnou**.